b'\n_START_ARTICLE_\nHilandar\n_START_SECTION_\nIme\n_START_PARAGRAPH_\nIme Hilandar izhaja verjetno iz gr\xc5\xa1ke besede chelandion  (helandija), ki pomeni bizantinsko vojno galejo, katere kapitan se je imenoval chelandaris.\n_START_SECTION_\nUstanovitev\n_START_PARAGRAPH_\nSamostan je bil ustanovljen leta 1198, ko je bizantinski cesar Aleksej III. Angel (1195\xe2\x80\x931203) na spodbudo ato\xc5\xa1ke meni\xc5\xa1ke skupnosti z zlato bulo doniral starodavni samostan Hilandaris "Srbom kot ve\xc4\x8dno darilo". Samostan naj bi sprejemal vernike srbskega porekla, ki  bi \xc5\xbeeleli \xc5\xbeiveti meni\xc5\xa1ko \xc5\xbeivljenje samostanov Iberije in Amalfija, izvzetih iz kakr\xc5\xa1ne koli oblasti, vklju\xc4\x8dno z avtoriteto protosa. Hilandar je bil prepu\xc5\xa1\xc4\x8den Svetemu Savi in Svetemu Simeonu, ki sta ga obnovila in  posvetila in ga kmalu povi\xc5\xa1ala na cesarsko raven. Samostan je postal ogelni kamen verskega, izobra\xc5\xbeevalnega in kulturnega \xc5\xbeivljenja srbskega ljudstva._NEWLINE_Starodavni predsrbski samostan Helandaris je bil prvi\xc4\x8d omenjen v gr\xc5\xa1kem rokopisu iz leta 1015 kot "popolnoma zapu\xc5\xa1\xc4\x8den in prazen" in zato za\xc4\x8dasno  prepu\xc5\xa1\xc4\x8den samostanu Konstamonit. Ustanovitelj samostana je bil verjetno nek Jurij Hilandarij, ki so ga leta 980 na Atosu zelo spo\xc5\xa1tovali. Samostanska cerkev je bila posve\xc4\x8dena Prihodu Matere Bo\xc5\xbeje v tempelj (Vavedenje, 21. november). Samostan je kmalu po ustanovitvi postal cilj  neprestanih napadov piratov. _NEWLINE_Po vzpostavitvi srbske oblasti znotraj samostana sta Sveti Sava in Sveti Simeon v letih 1198-1200 skupaj zgradila samostansko cerkev Prihoda Matere Bo\xc5\xbeje v tempelj,   Stolp Svetega Save, Kambanski stolp in meni\xc5\xa1ke celice Svetega Simeona. Finan\xc4\x8dna sredstva za obnovo in novogradnje je prispeval srbski veliki knez \xc5\xa0tefan Prvokronani, srednji sin Svetega Simeona in starej\xc5\xa1i brat Svetega Save. Sveti Simeon je kot ustanovitelj samostana izdal posebno ustanovitveno listino ali zlato bulo. Listina je bila uni\xc4\x8dena med nem\xc5\xa1kim bombardiranjem Beograda 6. aprila 1941, v katerem je bila do tal poru\xc5\xa1ena zgradba Srbske narodne knji\xc5\xbenice. Leta 1199 se je v samostan  preselilo veliko srbskih menihov. Za vzdr\xc5\xbeevanje je dobil v last velike zemlji\xc5\xa1ke posesti (metoh ali metohija) in denar od taks, pobranih  v \xc5\xa1tevilnih vaseh, predvsem v Metohiji.  _NEWLINE_Sveti Simeon je umrl v samostanu 13. februarja 1200. Pokopali so ga ob glavni samostanski cerkvi  Prihoda Matere Bo\xc5\xbeje v tempelj.  Njegovo telo je ostalo v samostanu do leta 1208, ko je bilo na njegovo \xc5\xbeeljo prene\xc5\xa1eno v Srbijo v mati\xc4\x8dno cerkev vseh srbskih cerkva v samostanu Studenica, zgrajeno leta 1196.  Po prenosu posmrtnih ostankov Svetega Simeona je na mestu njegovega prvega groba zrasla vinska trta, ki rodi \xc4\x8dude\xc5\xbeno grozdje in semena, ki jih kot blagoslov po\xc5\xa1iljajo zakoncem brez otrok.  Sveti Sava se je po o\xc4\x8detovi smrti umaknil v svojo  pu\xc5\xa1\xc4\x8davni\xc5\xa1ko celico v Kariesu, kjer je dokon\xc4\x8dal pisanje  Karejskega tipika, knjige direktiv, ki so izoblikovale pu\xc5\xa1\xc4\x8davni\xc5\xa1ko meni\xc5\xa1tvo po celem srbskem ozemlju.   Napisal je tudi Hilandarski tipik, ki je urejal duhovno \xc5\xbeivljenje v samostanih, organizacijo slu\xc5\xbeb in dol\xc5\xbenosti meni\xc5\xa1kih skupnosti. Hilandarski tipik se je delno zgledoval po tipiku samostana Theotokos Evergetis v Carigradu.\n_START_SECTION_\nObdobje Nemanji\xc4\x87ev in poznega Bizantinskega cesarstva\n_START_PARAGRAPH_\n\xc4\x8cetrti kri\xc5\xbearski vojni in opusto\xc5\xa1enju  Carigrada leta 1204 je sledila latinska (katoli\xc5\xa1ka)  okupacija  Atosa. Samostani so postali predmet plenjenja brez primere. Sveti Sava je zato odpotoval v Srbijo, da bi zagotovil ve\xc4\x8d virov za vzdr\xc5\xbeevanje Hilandarja. Odpotoval je tudi v Sveto de\xc5\xbeelo, kjer je obiskal samostan Svetega Save Posve\xc4\x8denega (Mar Saba) v Palestini. V njem je dobil ikono Triroke Matere Bo\xc5\xbeje, delo svetega Janeza Dama\xc5\xa1\xc4\x8danskega. Slednji je samostanskim bratom v  Mar Sabi v oporoki ukazal, da se \xc4\x8dude\xc5\xbena ikona vklju\xc4\x8di v staro prerokbo  ustanovitelja samostana svetega Save Posve\xc4\x8denega. Sava Posve\xc4\x8deni je ve\xc4\x8d stoletij pred tem zadol\xc5\xbeil samostanske brate, da podarijo ikono doje\xc4\x8de Matere Bo\xc5\xbeje in njegovo igumansko palico "njegovemu soimenjaku, menihu kraljevske krvi iz daljnje de\xc5\xbeele", \xc4\x8de bo med njegovim \xc4\x8da\xc5\xa1\xc4\x8denjem svete ikone  igumanova palica, obe\xc5\xa1ena nad njegovim grobom, padla na tla._NEWLINE_Srbska kralja  \xc5\xa0tefan Radoslav in \xc5\xa0tefan Vladislav, ne\xc4\x8daka Svetega Save, sta znatno obdarila samostan z novimi zemlji\xc5\xa1kimi posestmi in  drugimi viri dohodkov. Kralj Uro\xc5\xa1 je zaradi slabih izku\xc5\xa1enj s pohlepnimi katoli\xc5\xa1kimi kri\xc5\xbearji po \xc4\x8detrti kri\xc5\xbearski vojni zgradil okoli samostana mo\xc4\x8dno obzidje z obrambnim stolpom Kristusova preobrazba. Kralj Dragutin je samostan raz\xc5\xa1iril, izbolj\xc5\xa1al in okrepil samostanske utrdbe in pove\xc4\x8dal njegove dohodke z novimi metohi. Ko se je latinska okupacija tega dela nekdanjega Bizantinskega cesarstva kon\xc4\x8dala, se je za\xc4\x8del nov val roparskih pohodov na ato\xc5\xa1ke samostane. V prvih letih 14. stoletja so Sveto goro stalno napadali  najemni\xc5\xa1ki pirati Velike katalonske dru\xc5\xbebe, pusto\xc5\xa1ili po samostanih, kradli zaklade in relikvije in terorizirali menihe. Od 300 samostanov je bil Hilandar eden od 35, ki so pre\xc5\xbeiveli njihovo nasilje. Velike zasluge za pre\xc5\xbeivetje je imel iguman Danilo, ki je kasneje postal srbski nad\xc5\xa1kof Danilo II._NEWLINE_Za najve\xc4\x8djega in najpomembnej\xc5\xa1ega graditelja hilandarskega samostanskega kompleksa se \xc5\xa1teje kralj Milutin. Leta 1320 je popolnoma prenovil glavno samostansko cerkev, ki je dobila sedanjo podobo in postala simbol Hilandarja. Samostanski kompleks je raz\xc5\xa1iril proti severu, zgradil nove celice in utrdbe in glavna vrata v kapelo svetega Nikolaja, prizidka k novozgrajeni samostanski jedilnici. Med Milutinovim vladanjem je bila dokon\xc4\x8dana gradnja ve\xc4\x8d obrambnih stolpov, Milutinovega stolpa med samostanskim pristani\xc5\xa1\xc4\x8dem in vzhodnim obzidjem in stolpa Hrusija na obali. Med njegovim vladanjem so se izvedla tudi ob\xc5\xa1irna ikonografska dela v cerkvi, jedilnici in pokopali\xc5\xa1ki cerkvi. \xc5\xa0tevilo menihov se je izredno pove\xc4\x8dalo, zlasti potem, ko je samostanu veliko zemlje v Gr\xc4\x8diji doniral bizantinski cesar Andronik II. Paleolog._NEWLINE_V \xc4\x8dasu srbskega kralja in carja Du\xc5\xa1ana je cel  Atos pri\xc5\xa1el pod njegovo oblast. Med njegovim vladanjem je Hilandar do\xc5\xbeivel najve\xc4\x8dji razcvet. Car je izredno podpiral samostan in mu daroval ve\xc4\x8d posestev v Srbiji in Gr\xc4\x8diji. Hilandar \xc5\xa1e vedno poseduje petino vse obdelovalne zemlje na Atosu. Samostan je podpirala tudi srbska aristokracija, med njimi sebastokrator Vlatko, veliki vojvoda Nikola Stanjevi\xc4\x87, despot Dejan in drugi. Leta 1347 se je car Du\xc5\xa1an umaknil v Hilandar pred epidemijo kuge, ki je opusto\xc5\xa1ila Balkan. S seboj je vzel tudi soprogo Jeleno, s \xc4\x8dimer je prekr\xc5\xa1il stroga samostanska pravila, da na ato\xc5\xa1ka tla ne sme stopiti \xc5\xbeenska noga. Ustno izro\xc4\x8dilo pravi, da cesarica ni stopila na tla, ker jo je njeno spremstvo ves \xc4\x8das vozilo ali nosilo. Hilandarski menihi so v spomin na Du\xc5\xa1anov obisk postavili velik kri\xc5\xbe in posadili "carsko oljko" na mestu, kjer so ga sprejeli. Car Du\xc5\xa1an je okoli leta 1350 zgradil cerkev Svetih nadangelov in raz\xc5\xa1iril samostansko bolni\xc5\xa1nico, carica Jelena pa je v Kariesu ustanovila samostansko celico, posve\xc4\x8deno Svetemu Savi. Hilandar in Atos sta  v Srbiji \xc5\xbee pred tem u\xc5\xbeivala veliko spo\xc5\xa1tovanje, ker je hilandarski iguman Sveti Sava postal srbski patriarh Sava IV. Po Du\xc5\xa1anovi smrti leta 1355 je Hilandar \xc5\xa1e naprej cvetel. Podpirali so ga Du\xc5\xa1anov sin Stefan Uro\xc5\xa1 V. in visoko plemstvo, med njimi knez  Lazar Hrebeljanovi\xc4\x87, ki je leta 1380 zgradil narteks ob zahodni strani glavnega vhoda v cerkev  Triroke Matere Bo\xc5\xbeje. Do konca 14. stoletja  je Hilandar slu\xc5\xbeil kot zato\xc4\x8di\xc5\xa1\xc4\x8de \xc5\xa1tevilnim pripadnikom srbskega plemstva.\n_START_SECTION_\nOsmansko obdobje in sedanjost\n_START_PARAGRAPH_\nBizantinsko cesarstvo so  15. stoletju uni\xc4\x8dili Osmanski Turki in ustanovili Osmanski kalifat. Ato\xc5\xa1ki  menihi so posku\xc5\xa1ali vzpostaviti znosne odnose z osmanskimi  sultani in so se po okupaciji Soluna leta 1430 pri Muratu II. zavezali k poslu\xc5\xa1nosti kljub nasilju in brezpravju, ki je sledilo. Veliko srbskih menihov se je umaknilo v Srbijo. Da bi ubla\xc5\xbeil napetosti v odnosih s kr\xc5\xa1\xc4\x8danskimi podlo\xc5\xbeniki, je moral Murat II. priznati lastni\xc5\xa1ke pravice in privilegije vseh samostanov, ki jih je leta 1457 dodatno potrdil in zavaroval sultan Mehmed II. Samostojnost ato\xc5\xa1kih samostanov je bila do neke mere zagotovljena._NEWLINE_Albanski plemi\xc4\x8d Ivan I. Kastriot je leta 1426 samostanu doniral takso, zbrano v vaseh Rostu\xc5\xa1a in Trebi\xc5\xa1te na Kosovu. Med preostalimi lokalnimi pravoslavnimi aristokrati, ki so podpirali Hilandar, so bili tudi Ivanovi sinovi, vklju\xc4\x8dno s Skenderbegom,  narodnim herojem in silnim borcem proti osmanski okupaciji. Ker so Ivan Kastriot in njegovi sinovi kupili adelfate, ki so jim zagotovili pravico do\xc5\xbeivljenjskega upokojenskega bivanja v samostanu, so hilandarski Stolp svetega Jurija v njihovo \xc4\x8dast preimenovali v Albanski stolp (srbsko \xd0\x90\xd1\x80\xd0\xb1\xd0\xb0\xd0\xbd\xd0\xb0\xd1\x88\xd0\xba\xd0\xb8 \xd0\xbf\xd0\xb8\xd1\x80\xd0\xb3, Arbana\xc5\xa1ki pirg). Po upokojitvi in prevzemu samostanskih zaobljub se je hilandarskemu  bratstvu pridru\xc5\xbeil tudi Ivanov sin Repo\xc5\xa1a, ki je v samostanu umrl 25. julija 1431. Sinu je sledil Ivan Kastriot, ki je kot brat Joahim umrl 4. maja 1437._NEWLINE_Po padcu Srbskega despotata v vojni z Osmanskim cesarstvom leta 1459 je Hilandar izgubil svojega glavnega za\xc5\xa1\xc4\x8ditnika in dobrotnika in za\xc4\x8del iskati podporo iz drugih virov. Leta 1503 je Angelina Brankovi\xc4\x87, \xc5\xbeena srbskega despota Stafana Brankovi\xc4\x87a, prvi\xc4\x8d zaprosila za pomo\xc4\x8d velikega moskovskega kneza Vasilija III. Ivanovi\xc4\x8da, da bi za\xc5\xa1\xc4\x8ditil Hilandar. Delegacija igumana Pajsija s tremi menihi je obiskala Moskvo leta 1550 s pro\xc5\xa1njo, da ruski car Ivan IV. Vasiljevi\xc4\x8d Grozni pri Visoki porti v Istanbulu izposluje za\xc5\xa1\xc4\x8dito Hilandarja. Ivan IV. je vzel samostan pod svojo osebno za\xc5\xa1\xc4\x8dito in zgradil nove meni\xc5\xa1ke celice. Marca 1556 je Ivan IV., katerega stara mati je bila iz srbske plemi\xc5\xa1ke dru\xc5\xbeine Jak\xc5\xa1i\xc4\x8d, podaril hilandarskemu samostanu zemlji\xc5\xa1\xc4\x8de v Moskvi nedale\xc4\x8d od Kremlja  z vsemi potrebnimi zgradbami._NEWLINE_V 17. stoletju se je \xc5\xa1tevilo srbskih menihov zmanj\xc5\xa1alo, po katastrofalnem po\xc5\xbearu leta 1722 pa povsem upadlo. Ruski romar Vasilij Barski je v poro\xc4\x8dilu leta 1745  zapisal, da so Hilandar takrat vodili bolgarski menihi. V samostanu so takrat \xc5\xbeiveli Ikarion Mariopolski, Sofronij iz Vrac in Matej Preobra\xc5\xbeenski. Sveti Pajsij Hilandarski je za\xc4\x8del pisati svojo revolucionarno Slovansko-bolgarsko zgodovino. Bolgari so v samostanu prevladovali do poznega 19. stoletja._NEWLINE_Leta 1913 je bila srbska skupnost na Atosu dokaj velika. Ato\xc5\xa1ki protos je bil srbski predstavnik Hilandarja.\n_START_SECTION_\nSedanjost\n_START_PARAGRAPH_\nV 1970. letih je gr\xc5\xa1ka vlada ponudila gradnjo elektri\xc4\x8dnega omre\xc5\xbeja po celem Atosu. Sveti koncil gore Atos je ponudbo zavrnil. Vsak samostan je imel svoj, praviloma obnovljiv vir energije. V 1980. letih je bila kljub temu izvedena elektrifikacija Hilandarja. Enegija se porablja predvsem za razsvetljavo in ogrevanje._NEWLINE_4. marca 2004 je v Hilandarju izbruhnil po\xc5\xbear, v katerem je znotraj obzidja zgorela pribli\xc5\xbeno polovica zgradb. Po\xc5\xbear je uni\xc4\x8dil predvsem severni del samostanskega kompleksa, vklju\xc4\x8dno s pekarno. Knji\xc5\xbenica in veliko samostanskih ikon je bilo re\xc5\xa1enih. Obnova samostana \xc5\xa1e poteka.\n_START_SECTION_\nSveti predmeti\n_START_PARAGRAPH_\nMed \xc5\xa1tevilnimi relikvijami in drugimi svetimi  predmeti v samostanski zakladnici je \xc4\x8dudovita ikona Matere Bo\xc5\xbeje, katere praznik se praznuje 12. januarja. Ker  se na Atosu uporablja tradicionalni julijanski koledar,  se 12. januar ujema s 25 januarjem po gregorijanskem koledarju._NEWLINE_Samostan poseduje tudi \xc4\x8dude\xc5\xbeno ikono Triroke Matere Bo\xc5\xbeje (gr\xc5\xa1ko \xce\xa0\xce\xb1\xce\xbd\xce\xb1\xce\xb3\xce\xaf\xce\xb1 \xce\xa4\xcf\x81\xce\xb9\xcf\x87\xce\xb5\xcf\x81\xce\xbf\xcf\x8d\xcf\x83\xce\xb1, Panagia Tricherousa, srbsko \xd0\xa2\xd1\x80\xd0\xbe\xd1\x98\xd0\xb5\xd1\x80\xd1\x83\xd1\x87\xd0\xb8\xd1\x86a, Trojeru\xc4\x8dica), povezano s \xc4\x8dude\xc5\xbeno ozdravitvijo svetega Janeza Dama\xc5\xa1\xc4\x8dana. Sv. Janez je okoli leta 717 postal menih v samostanu Mar Saba v okolici Jeruzalema in omenjeno ikono podaril samostanu. Kasneje je bila ikona podarjena Svetemu Savi, ki so ga zelo slavili v Ruski pravoslavni Serkvi.  Ikona ima dva prazni\xc4\x8dna dneva: 28. junij (11. julij) in 12. julij (25. julij). V samostanski zakladnici je tudi me\xc4\x8d carja Stefana Du\xc5\xa1ana (Silnega)._NEWLINE_V samostanski knji\xc5\xbenici je 181 gr\xc5\xa1kih in 809 slovanskih rokopisov in pribli\xc5\xbeno 20.000 tiskanih knjig, med njimi 3.000 gr\xc5\xa1kih)._NEWLINE_V samostanu je okoli 45 dejavnih menihov.'